Euroopa Parlamendi resolutsioon,

5. mai 2010,

tähelepanekutega, mis on Euroopa Kemikaaliameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Kemikaaliameti 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Kemikaaliameti eelarveaasta 2008 raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu määrust (EÜ) nr 1907/2006, [3] millega asutatakse Euroopa Kemikaalide Agentuur, eriti selle artiklit 97;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning keskkonna-, rahvatervise ja toiduohutuse komisjoni arvamust (A7-0089/2010);

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et 2008. aasta oli ameti esimene tegevusaasta;

1. märgib, et 2008. aastal rahastati ametit ühenduse toetusest 62200000 euro ulatuses vastavalt üldise finantsmääruse artiklile 185 ja vähemal määral tööstuse poolt keemiliste ainete registreerimise eest makstud tasudest vastavalt REACH-määrusele (Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur);

Tulemused

2. on veendunud, et amet täidab rolli, mida komisjon ei saa üle võtta, et ameti tegevus on täielikult kooskõlas ELi strateegiliste prioriteetidega ning see täiendab teiste ametite tegevust;

3. võtab teadmiseks märkused, mis esitati komisjoni poolt 2009. aastal tellitud ELi detsentraliseeritud asutustele antud välishinnangus, milles sedastatakse, et mitmeaastase tööprogrammi eesmärgid ja tegevused on kooskõlas ameti volitustega ning tulemused on õigeaegsed, kasulikud ja kvaliteetsed;

4. rõhutab siiski, et ametil oleks kasu tagasisidemenetluste väljatöötamisest ja suurema tähelepanu pööramisest kliendisuhetele;

5. väljendab rahulolu Euroopa Kemikaaliameti eduka esimese tegevusaasta üle, 2007. aastal vastutas ameti eelarve haldamise eest komisjon (ettevõtluse ja tööstuse peadirektoraat); rõhutab eelkõige, et ameti sujuv ja suhteliselt kiire loomine õnnestus peamiselt tänu tõhusale toetusele peadirektoraadilt, kelle vastutusalas amet on, kogemuste vahetamisele muude sarnaste ametitega ning asukohariigi tugevale toetusele;

6. võtab teadmiseks, et määruses (EÜ) nr 1907/2006, millega amet loodi, on sätestatud, et määrus vaadatakse läbi iga 10 aasta tagant;

Eelarve haldamine ja finantsjuhtimine

7. võtab teadmiseks, et kontrollikoda märkis, et põhitegevuse puhul esines viivitusi seoses infotehnoloogia süsteemi rakendamisprobleemide ja kvalifitseeritud töötajate puudumisega; märgib eelkõige, et põhitegevuseks eraldatud kulukohustustest kanti üle 41 % ning tühistati 37,5 %; rõhutab, et selline olukord on vastuolus aastasuse põhimõttega, ning osutab puudustele ameti tegevuse kavandamisel; nõuab seetõttu, et amet võtaks meetmeid oma ressursside kavandamiseks ja jälgimiseks;

8. nõuab ka, et amet parandaks assigneeringute kasutamise kontrollimismenetlusi; võtab sellega seoses teadmiseks kontrollikoja tähelepaneku, et märkimisväärselt paljude üle 400000 euro väärtuses olevate tehingute puhul ei katnud eelarvelised kulukohustused kulutusi, mistõttu need tehingud on ebakorrektsed; võtab siiski teadmiseks ameti vastuse, milles kinnitatakse, et 2009. aasta lõpuks on töökohad piisavalt täidetud ning finantsmenetlusi ja sisekontrolli süsteeme on parandatud ja tugevdatud;

9. võtab teadmiseks, et ameti raamatupidamine kajastab 2008. aastal saadud intressitulu väärtuses 643007,40 eurot; järeldab aastaaruande ja intressimaksete suuruse põhjal, et ameti käsutuses on püsivalt väga palju sularaha; võtab teadmiseks, et 31. detsembril 2008 oli ameti sularahareservis 18747210,75 eurot; palub komisjonil uurida võimalusi, millega tagada määruse (EÜ, Euratom) nr 2343/2002 artikli 15 lõike 5 kohase vajadustepõhise rahavoogude juhtimise põhimõtte igakülgne täitmine, samuti seda, milliseid kontseptuaalseid muudatusi on vaja selleks, et hoida ameti sularahareserv püsivalt võimalikult väiksena;

Personal

10. märgib, et ametikohtade loetelus esitatud töökohtade koguarv suurenes enam kui kahekordselt esimesel aastal, mil amet tegutses iseseisvalt; tunneb heameelt asjaolu üle, et aasta lõpuks oli amet täitnud 95 % ametikohtade loetelus sisalduvatest töökohtadest; tuletab sellega seoses meelde, et värbamismenetlust tuleb hoolikalt rakendada;

11. peab kahetsusväärseks kontrollikoja tähelepanekut, et valikukomisjoni tööga seotud dokumentides esines puudusi; võtab ka teadmiseks kontrollikoja tähelepaneku, milles rõhutatakse seoses 14 värbamismenetlusega, et nendes ei olnud tagatud valikukomisjonide sõltumatus (st seal olid direktori alluvusse kuuluvad ajutised töötajad), sest direktor oli mõlema komisjoni esimees; tunneb siiski heameelt, et amet on otsustanud, et direktor enam valikukomisjonide tegevuses ei osale;

12. on teadlik, et juhtkonna ametikohtade ulatuslik rotatsioon ametis ohustab tegevuse järjepidevust; palub seetõttu, et amet kehtestaks hästi määratletud üleandmise korra, et tagada ülesannete sujuv üleminek ning asjakohaste tegevuste, toimikute või menetluste järjepidev üleandmine;

Siseaudit

13. tõdeb, et 2008. aasta oli esimene aasta, mil ameti tegevust kontrollis siseauditi talitus, ning et 2008. aasta juulis viidi läbi riskihindamine, et määrata kindlaks auditi prioriteedid ja siseauditi talituse kava järgmiseks kolmeks aastaks;

14. märgib, et siseauditi talitus andis 12 soovitust, millest neli kuuluvad kategooriasse "väga tähtis" ning on seotud ameti tegevuse järjepidevuse ja värbamismenetlustega; tõdeb, et enamik nendest soovitustest viidu ellu juba 2008. aastal ning ülejäänud meetmed viidi lõpule 31. detsembriks 2009;

15. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [5].

[1] ELT C 304, 15.12.2009, lk 33.

[2] EÜT L 248, 16.9.2002, lk 1.

[3] ELT L 396, 30.12.2006, lk 1.

[4] EÜT L 357, 31.12.2002, lk 72.

[5] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------